AS บวก 5% จ่อเปิด 7 เกมใหม่ ดันรายได้ปีนี้โต 15%
AS บวก 5% เตรียมเปิดตัว 7 เกมใหม่ครึ่งปีหลังหลักนักเล่นเกมตอบรับเป็นอย่างดีจากเกม PC จำนวน 1 เกม ชื่อ ELYON มั่นใจหนุนรายได้ปีนี้โตเข้าเป้า 15% 
AS บวก 5% เตรียมเปิดตัว 7 เกมใหม่ครึ่งปีหลังหลักนักเล่นเกมตอบรับเป็นอย่างดีจากเกม PC จำนวน 1 เกม ชื่อ ELYON มั่นใจหนุนรายได้ปีนี้โตเข้าเป้า 15% 
26 ส.ค. 2565

ผู้สื่อข่าวรายงานว่า วันนี้ (26 ส.ค. 65) ราคาหุ้น บริษัท เอเชียซอฟท์ คอร์ปอเรชั่น จำกัด (มหาชน) หรือ AS ณ เวลา 11:16 น. อยู่ที่ระดับ 18.30 บาท บวก 0.80 บาท หรือ 4.57% สูงสุดที่ระดับ 18.50 บาท ต่ำสุดที่ระดับ 17.40 บาท ด้วยมูลค่าการซื้อขาย 126.83 ล้านบาท

นายกิตติพงศ์ พฤกษอรุณ กรรมการผู้จัดการ AS เปิดเผยว่า บริษัทฯ เตรียมเปิดตัวเกมใหม่เพิ่มอีก 7 เกมในครึ่งปีหลังนี้ ประกอบด้วย เกม PC จำนวน 1 เกม ชื่อ ELYON โดยได้เปิดตัวไปแล้วในวันที่ 7 ก.ค. 65 ส่วนที่เหลือจะเป็นเกมบนมือถือ แบ่งเป็น ในไตรมาส 3/65 จะเปิดตัวเกม Dream of a new world, Nine Songs of Fantasy และไตรมาส 4/65 จะเปิดตัวเกม Tales of Fairy Empires, TERA Classic, Dao Jian, Noahs Heart เป็นต้น
ทั้งนี้บริษัทฯ คาดว่าจะได้รับการตอบรับที่ดีจากผู้เล่น และส่งผลดีต่อผลการดำเนินงานในครึ่งปีหลังนี้เติบโตดีกว่าครึ่งปีแรก จากครึ่งปีแรกได้เปิดตัวเกมใหม่ไปทั้งสิ้น 4 เกม ได้แก่ เกม Legend of Condor Heroes, HuangYi, Yulgang Mobile และ Club Audition ทำให้บริษัทฯ มั่นใจว่ารายได้ปี 65 จะเติบโต 15% ตามเป้าหมายที่วางไว้ได้
สำหรับการร่วมมือกับทางบริษัท บิทคับ แคปปิตอล กรุ๊ป โฮลดิ้งส์ จำกัด เพื่อจัดตั้งบริษัทร่วมทุนภายใต้ชื่อ บริษัท คับเพลย์ จำกัด  (AS และบริษัท บิทคับ เวนเจอร์ส จำกัด ถือหุ้นในสัดส่วน 50:50) เพื่อให้บริการแพลตฟอร์ม Astronize และพัฒนาระบบนิเวศของ Blockchain ครบวงจรสำหรับรับรองรับเกมต่างๆ ที่อยู่ในรูปแบบโมเดลธุรกิจเดิม (Conventional Game) ให้สามารถปรับเปลี่ยนรูปแบบโมเดลธุรกิจไปสู่ Hybrid GameFi รวมถึงการซื้อสิทธิ์เกมออนไลน์จากผู้พัฒนาเพื่อนำมาให้บริการภายใต้ระบบนิเวศ ปัจจุบันยังอยู่ระหว่างการดำเนินการจัดตั้งบริษัทดังกล่าว และเตรียมยื่นขออนุมัติต่อคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายโทเคนดิจิทัล (ICO) ในรูปแบบโทเคนดิจิทัลเพื่อใช้การใช้ประโยชน์ (Utility token) ให้กับผู้ลงทุน เพื่อใช้บนแพลตฟอร์ม Astronize
อย่างไรก็ดีขณะนี้บริษัทฯ อยู่ระหว่างการดำเนินการร่วมกับทางผู้ให้บริการระบบเสนอขายโทเคนดิจิทัล (ICO Portal) คาดว่าจะเห็นความชัดเจนได้ในเดือนก.ย.นี้ และคาดว่าจะได้รับอนุมัติจากก.ล.ต.ในไตรมาส 1/65 โดยบริษัทฯ ก็มีความพร้อมที่จะเปิดให้บริการเกมส์ในรูปแบบใหม่ หรือ Hybrid GameFi ทันที
ด้านแพลตฟอร์ม Astronize คาดว่าจะดำเนินการแล้วเสร็จในเฟส 1 ในไตรมาส 3/65 และคาดว่าต้นไตรมาส 4/65 จะมีโปรเจคนำร่องออกมา จากการจับมือกับพันธมิตรผู้ให้บริการเกมส์ในรูปแบบเดิม เพื่อเปิดตลาดซื้อขายสินทรัพย์ในเกมผ่าน Marketplace ซึ่งเปิดให้ผู้เล่นสามารถนำไอเทมโค้ดของเกมในเครือ PlayPark มาเปลี่ยนเป็น NFT เพื่อนำไปวางขายบน Marketplace ของ Astronize